玉宸殿竝三枝牡丹歌
作者：宋庠
朝代：宋

paragraphs: 中天帝圃蕃英蕤，氤氳嘉祥凝朝曦。
竹間芳種易封殖，疊萼三葩同茂枝。
慶雲景宿共靈意，鴻英託寓茲爲美。
華夷面內始竝柯，慈孝歡心遂聯蘤。
雲旂羽葆駐天臨，玩此能無悅聖心。
幽香自逐德馨遠，麗色更緣眉彩深。
因生軼草兼平露，薦祉神庭幸同侶。
盛開已被帝琴風，縱落猶成佛天雨。